Tampereen ratikkatyömaa siirtää bussit ensi kesänä yhdelle kaistalle Tuulensuussa. Vastaavia järjestelyjä ratikan takia tulee muuallakin kaupungissa.

Bussit joutuvat sukkuloimaan Hämeenkadulla osin yhdellä ja samalla kaistalla ensi kesästä lähtien. Raitiotien rakentaminen pakottaa siirtämään liikenteen yhdelle kaistalle Tuulensuun korttelin kohdalla.

Bussit siirtyvät yhdelle kaistalle kesäkuun alussa, kun ratikan rakentaminen alkaa. Järjestely kestää vuodenvaihteeseen asti ja ruuhkia on luvassa.

– Kyllä se ruuhka-aikaan matka-aikoja pidentää. Muutamien minuuttien viivästyksiä varmasti tulee. Se koitetaan pottaa suunnittelussa huomioon, sanoo joukkoliikennejohtaja Mika Periviita.

Liikenteen ohjaus yhdellä kaistalla hoidetaan erillisillä liikennevaloilla. Sataprosenttisen varmaa yhden kaistan toteutuminen ei ole, sillä muita vaihtoehtoja etsitään koko ajan. Vielä ei parempaa ole löytynyt.

Vähän tilannetta helpottaa se, että henkilöautot eivät saa ajaa aivan Hämeenkadun länsipäässäkään. Kesäkuun alusta Näsilinnankadun ja Hämeenpuiston välinen osuus suljetaan henkilöautoilta ratikkatyömaan takia.

Ratikkatyömaa tuo lisää pullonkauloja

Vastaavia järjestelyjä ratikan takia tulee niin Hämeenkadun muissa kohdissa kuin muuallakin kaupungissa, mutta ei vielä tämän vuoden aikana.

Joukkoliikennejohtaja Mika Periviidan mukaan liikenteen sujuvuutta tarkastellaan jatkuvasti.

– Koko ajan suunnitellaan. Rakennustyöt etenevät ja muuttuvat. Koko rakentamisaika pyritään sunnittelussa reagoimaan.

Pitkiä hermoja vaaditaan niin matkustajilta kuin kuskeilta.

– Kyllä. Ne on liikenteessä aina hyvä olla mukana.